Guvernér (USA)

Guvernér je v USA pomenovanie vedúceho výkonnej moci v každom štáte, alebo teritóriu. Guvernér nie je priamo podriadený federálnym úradom, ale politická a ceremoniálna hlava štátu.

Úloha a právomoci 
Ústava Spojených štátov amerických zachováva ustanovenie o krajine ako federácii semi-suverénnych štátov a výkon moci, neodovzdaný federálnej vláde ostáva na úrovniach jednotlivých štátov. Štáty nie sú teda len provincie, alebo subdivízie federálnej administratívy. Administratívy jednotlivých amerických štátov majú relatívne vysokú právomoc; každý štát má vlastný Občiansky a Trestný zákonník a každý štát má svoju internú vládu.
 
Guvernér je najvyšší predstaviteľ exekutívy v každom štáte a teritóriu a v závislosti od individuálnej štátnej legislatívy môže mať pomerne vysokú kontrolu nad rozpočtom, právomoc ustanovovať štátnych úradníkov, vrátane niektorých sudcov a má nezastupiteľnú úlohu v zákonodarnom procese. Guvernér tiež môže mať dodatočné právomoci, môže byť napríklad veliteľom domobrany príslušného štátu a vo viacerých štátoch má absolútnu právomoc pri udeľovaní milosti. Volebné obdobie je štvorročné, okrem štátov New Hampshire a Vermont, kde sú guvernéri volení každé dva roky.
 
Vo všetkých štátoch sú guvernéri volení priamo a vo väčšine prípadov majú nezanedbateľné praktické právomoci, hoci tieto môžu byť obmedzené legislatívou príslušného štátu. V piatich vzdialených amerických teritóriách sú guvernéri momentálne tiež volení priamo, aj keď v minulosti boli ustanovovaní prezidentom Spojených štátov. Guvernéri môžu vetovať štátne rozpočty a vo všetkých štátoch okrem siedmich majú právo line-item veta na zákony, ktoré podpisujú. Je to v prípade tých zákonov, ktoré nepodliehajú federálnej legislatíve. V niektorých prípadoch zákonodarci môžu prelomiť guvernérske veto dvojtretinovou väčšinou, v iných väčšinou trojpätinovou. V Alabame, Indiane, Kentucky a Tennessee guvernérske veto môže byť prelomené jednoduchou väčšinou, čo ho robí  prakticky zbytočným. V Arkansase môže byť prelomené absolútnou väčšinou. Guvernér Severnej Karolíny nemá právo veta od referenda v roku 1996. V prípade uvoľneného miesta v Senáte U.S.A. má guvernér právomoc určiť náhradníka až do volieb. Toto pravidlo platí v 47 štátoch, v Oregone, na Aljaške a vo Wisconsine guvernér takúto právomoc nemá.
 
Guvernér štátu môže mať každý rok prejav o Stave štátu (State of the State address) s cieľom naplniť ústavnú klauzulu o každoročnom informovaní a stave svojho štátu. Guvernéri tiež vykonávajú ceremoniálne úlohy, napríklad stretnutia s významnými činiteľmi, ďalej udeľujú štátne vyznamenania, vydávajú symbolické prehlásenia, alebo navštevujú štátne veľtrhy. Guvernér tiež môže mať svoju rezidenciu.

História 

V čase, keď časť územia USA bola kolóniou Spojeného kráľovstva a guvernér bol reprezentantom monarchu a predstaviteľom výkonnej moci, množstvo kolónií nepriamo svojich guvernérov volilo. Vyberali si ich z miestnych zákonodarcov, ale v období pred Vojnou za nezávislosť ich anglická koruna začala ustanovovať priamo. V období americkej revolúcie všetci guvernéri okrem Jonathana Trumbulla utiekli alebo boli vyhostení, avšak názov guvernér ostal s cieľom pomenovať novozvoleného úradného činiteľa.
 
Pred získaním vlastnej štátnosti bolo veľa amerických štátov teritóriami. Tieto teritóriá boli spravované federálnou vládou, mali guvernérov, ktorých ustanovoval prezident a ktorí boli potvrdení Senátom. Prvá priama voľba teritoriálnych guvernérov prebehla v Portoriku v roku 1948. Posledný ustanovený guvernér teritória, Hyrum Rex Lee v Americkej Samoy, svoj úrad zanechal v roku 1978.

Voľba guvernéra a časový harmonogram 
Voľby guvernéra prebiehajú vo všetkých štátoch jednotne, každoročne to je prvý novembrový utorok. 
New Hampshire a Vermont si volia guvernéra raz za dva roky a každý párny rok. V ostatných štátoch je guvernér volený na štvorročné obdobie.

 V tridsiatich štyroch štátoch prebiehajú voľby v párnych rokoch, ktoré sú deliteľné štyrmi (napríklad 2000, 2004, 2008), teda v tých istých rokoch, keď sa konajú  voľby do Kongresu.
 V deviatich štátoch a jednom teritóriu sa konajú voľby v párnych rokoch, ktoré nie sú deliteľné štyrmi, napríklad 2002, 2006 a 2010.
 V Kentucky, Louisiane, a Mississippi sa voľby konajú v roku, ktorý predchádza roku, deliteľnému štyrmi.
 V New Jersey a Virgínii sa voľby konajú v roku, ktorý nasleduje po roku, ktorý je deliteľný štyrmi.

Postavenie zástupcu guvernéra (lieutenant governor) 
Postavenie a právomoci zástupcu guvernéra sa v jednotlivých štátoch líši. V niektorých štátoch sú to dve prakticky nezávislé funkcie, v iných si guvernér určuje, kto bude jeho zástupcom.
 V piatich štátoch funkcia zástupcu guvernéra neexistuje. V týchto štátoch zastupuje guvernéra v jeho neprítomnosti iný ústavný činiteľ. Týmito štátmi sú: Arizona, Maine, New Hampshire, Oregon, a Wyoming.
 V osemnástich štátoch prebiehajú voľby guvernéra a zástupcu guvernéra separátne, čo môže spôsobiť skutočnosť, že guvernér a zástupca guvernéra budú z rôznych politických strán. Týmito štátmi sú: Alabama, Arkansas, Kalifornia, Delaware, Georgia, Idaho, Louisiana, Mississippi, Missouri, Nevada, Severná Karolína, Oklahoma, Rhode Island, Južná Karolína, Texas, Vermont, Virgínia a Washington. V štátoch Tennessee a Západná Virgínia Senát príslušného štátu ustanovuje zástupcu guvernéra.
 V ôsmich štátoch voľby guvernéra a jeho zástupcu prebiehajú na jednom hlasovacom lístku, guvernér nemá právo výberu svojho zástupcu. V týchto štátoch víťazi primáriek a víťazi primáriek zástupcu guvernéra sú vo všeobecných voľbách na jednom hlasovacom lístku. Guvernér a jeho zástupca by mali byť z rovnakej strany, ale nie nevyhnutne z rovnakého politického tábora. Týmito štátmi sú: Aljaška, Havaj, Illinois, Massachusetts, Michigan, New York, Pensylvánia, Nové Mexiko a Wisconsin.
 V sedemnástich štátoch si guvernér sám vyberá svojho zástupcu a vo všeobecných voľbách kandidujú spoločne, podobne ako prezident a viceprezident Spojených štátov amerických. Týmito štátmi sú: Colorado, Connecticut, Florida, Indiana, Iowa, Kansas, Kentucky, Maryland, Minnesota, Montana, Nebraska, New Jersey, Severná Dakota, Ohio, Južná Dakota, a Utah.

Referencie

Externé odkazy 
  Rutgers Program on the Governor

Zdroj 

Politika v USA